รองโฆษกประจำสำนักนายกรัฐมนตรี ระบุ ภาพรวมสถานการณ์น้ำในหลายจังหวัดเริ่มคลี่คลาย แนะประชาชนดูแลสุขภาพ ทั้งช่วงน้ำท่วมและภายหลังน้ำลด
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า สถานการณ์อุทกภัยล่าสุดในหลายจังหวัดในภาคอิสานเริ่มคลี่คลาย ยังคงเหลือสถานการณ์อุทกภัยใน 4 จังหวัด คือ อุบลราชธานี ยโสธร ร้อยเอ็ด และศรีสะเกษ ซึ่งบ่ายวันนี้ นายศักดิ์สยาม ชิดชอบ รัฐมนตรีว่าการกระทรวงคมนาคม จะได้ร่วมคณะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่เยี่ยมผู้ประสบอุทกภัย จ. อุบลราชธานี ด้วย        สำหรับสถานการณ์อุทกภัยในพื้นที่ จ. ศรีสะเกษยังคงมีน้ำท่วมสูงในอีก 2 อำเภอ คือ อ. กันทรารมย์ และ อ.เมืองศรีสะเกษ ซึ่งโครงการชลประทานศรีสะเกษได้เร่งติดตั้งเครื่องสูบน้ำเพื่อเร่งระบายน้ำออกจากพื้นที่ คาดว่าจะประชาชนสามารถอพยพกลับที่อาศัยได้ภายในอีก 1 สัปดาห์ สำหรับเส้นทางทั้ง 40 เส้นทางในจ.ศรีสะเกษที่ถูกน้ำท่วม กลับเข้าสู่สภาวะปกติ ประชาชนสามารถใช้สัญจรได้         ในส่วนของการดูแลผู้ประสบภัยน้ำท่วม กระทรวงสาธารณสุขได้เตรียมพร้อมช่วยเหลือประชาชนหลังน้ำลด โดยเน้นการดูแลทั้งทางด้านร่างกายและจิตใจ โดยเฉพาะการเตรียมรับมือโรคไข้เลือดออกและโรคฉี่หนู ที่พบว่ามักจะแพร่ระบาดหลังน้ำลด โดยเน้นประชาชนให้กลับไปทำความสะอาดบ้านเรือนที่พัก รวมทั้งจัดทีมแพทย์ในการดูแลผู้ป่วยกลุ่มเสี่ยงฆ่าตัวตาย โดยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้มอบนโยบายกระทรวงสาธารณสุขขอให้ช่วยดูแลดูกฎเกณฑ์ข้อบังคับให้ยืดหยุ่น หากพบกรณีจำเป็นเร่งด่วนที่ต้องอนุมัติเบิกจ่าย ขณะเดียวกันรัฐมนตรีว่าการกระคมนาคม ได้สั่งการให้หน่วยงานคมนาคมวางแผนศึกษาผลกระทบด้านคมนาคม เช่น เส้นทางที่ขวางทางน้ำ หรือ เส้นทางการบายพาสน้ำ เพื่อเตรียมรับสถานการณ์ที่อาจเกิดขึ้นอีกในอนาคต        รองโฆษกประจำสำนักนายกรัฐมนตรี ยังได้ฝากถึงประชาชนให้ดูแลสุขภาพ เพราะยังมีการคาดการณ์ฝนตกหนักในช่วงวันที่ 21-22 กันยายน นี้ ในทุกภาคของประเทศไทย ทั้งนี้ หากประชาชนต้องการความช่วยเหลือหรือประสบปัญหา สามารถติดต่อทุกหน่วยงานในพื้นที่ หรือสายด่วนนิรภัย 1784 ของศูนย์อำนวยการบรรเทาสาธารณภัยทั่วประเทศได้